b'\n_START_ARTICLE_\nMarcus Reno\n_START_PARAGRAPH_\nMarcus Albert Reno (15. marraskuuta 1834 \xe2\x80\x93 30. maaliskuuta 1889) oli yhdysvaltalainen majuri, joka selvisi hengiss\xc3\xa4 1876 k\xc3\xa4ydyst\xc3\xa4 Little Bighornin taistelusta. Everstiluutnantti George Armstrong Custerin alaisena 7. ratsuv\xc3\xa4kirykmentiss\xc3\xa4 palvellut Reno sai osakseen paljon kritiikki\xc3\xa4 taistelun j\xc3\xa4lkeen, ja h\xc3\xa4net asetettiin sotilastuomioistuimen eteen monista laiminly\xc3\xb6nneist\xc3\xa4 syytettyn\xc3\xa4.\n_START_SECTION_\nLyhyt Historia\n_START_PARAGRAPH_\nReno syntyi Carroltonissa Illinoisissa James and Charlotte Renon nelj\xc3\xa4nten\xc3\xa4 lapsena. 1851 h\xc3\xa4n kirjoittautui West Pointin sotilasakatemian, josta suoriutui 1857. Palveltuaan vajaan kolmen vuoden ajan luutnanttina Fort Walla Wallassa Washingtonissa, Reno nimitettiin vuonna 1861 ensimm\xc3\xa4iseen ratsuv\xc3\xa4kirykmenttiin. Sis\xc3\xa4llissodassa Reno ehti ottaa osaa moneen taisteluun ennen haavoittumistaan 1863. Saman vuoden aikana h\xc3\xa4n solmi avioliiton Mary Hannah Rossin kanssa. Ennen sis\xc3\xa4llissodan loppumista Reno yleni ilman palkankorotusta majurista everstiksi ja p\xc3\xa4\xc3\xa4tyi vuonna 1865 vapaaehtoisjoukkojen prikaatinkenraaliksi. Sodan loppuessa Reno oli Pennsylvanian 12. ratsuv\xc3\xa4kirykmentin komentajana._NEWLINE_Vuonna 1868 Reno nimitettiin majuriksi 7. ratsuv\xc3\xa4kirykmenttiin. H\xc3\xa4nen toimipaikkansa oli ensin Kansasissa, kaksi vuotta my\xc3\xb6hemmin Coloradossa. Vaimonsa heikentyneen terveydentilan johdosta Reno otti kahden vuoden virkavapaan, ja enn\xc3\xa4tti takaisin juuri ennen 1876 tehty\xc3\xa4 sotaretke\xc3\xa4 Little Bighorniin. Kun Istuvan H\xc3\xa4r\xc3\xa4n ja Hullun Hevosen johtamat yhdistyneiden tasankointiaanien sotajoukot ymp\xc3\xa4r\xc3\xb6iv\xc3\xa4t ratsuv\xc3\xa4en, kuoli yli 200 yhdysvaltain sotilasta Custer itse mukaan lukien. Renon johtamat joukot, jotka olivat erill\xc3\xa4\xc3\xa4n Custerista, selvisiv\xc3\xa4t paljon pienimmin menetyksin intiaanien kyll\xc3\xa4stytty\xc3\xa4 piiritt\xc3\xa4m\xc3\xa4\xc3\xa4n heit\xc3\xa4. Lehdist\xc3\xb6 etsi syyllisi\xc3\xa4 veril\xc3\xb6ylyyn, ja Renon tekemiset taistelun aikana joutuivat tarkan tutkimuksen kohteiksi. H\xc3\xa4nt\xc3\xa4 syytettiin pelkuruudesta ja tottelemattomuudesta, ja vaadittiin sotatuomioistuimen eteen tekemiens\xc3\xa4 oletettujen virheiden vuoksi. Oikeudenk\xc3\xa4ynti Renoa vastaan osoitti h\xc3\xa4net kuitenkin syytt\xc3\xb6m\xc3\xa4ksi itseens\xc3\xa4 kohdistuneisiin ep\xc3\xa4ilyihin._NEWLINE_Renon sotilasura loppui 1880. H\xc3\xa4net erotettiin armeijasta 23 palveluvuoden j\xc3\xa4lkeen jatkuvan alkoholin k\xc3\xa4yt\xc3\xb6n ja paheksuttavan k\xc3\xa4yt\xc3\xb6ksen vuoksi. Reno kuoli Washingtonissa 30. 3.1889.'